আ শর্ট ফিল্ম আবাউট কিলিং
আ শর্ট ফিল্ম আবাউট কিলিং (পোলীয়: Krótki film o zabijaniu) ১৯৮৮ সালের পোলিশ নাট্য চলচ্চিত্র। এটি পরিচালনা করেছেন ক্রিস্তফ কিয়েশ্‌লফ্‌স্কি। রাইজার্ড চুতকোভস্কিরর প্রযোজনায় চলচ্চিত্রটি রচনা করেছেন ক্রিস্তফ কিয়েশ্‌লফ্‌স্কি এবং ক্রিস্তফ পাইসেভিজ। অভিনয়ে ছিলেন মিরোস্লাভ বাকা, ক্রিস্তফ গ্লোবিজ, য়ান তেসজার প্রমুখ। ডেকালগ পাঁচ শিরোনামের পোলিয় টেলিভিশন ধারাবাহিক দ্য ডেকালগের পঞ্চম পর্বের বিস্তৃত সংস্করণ হিসেবে নির্মাণ করা হয়েছে চলচ্চিত্রটি। পোল্যান্ডের ওয়ারশ অঞ্চলে ধারণকৃত এই চলচ্চিত্রে এক তরুণের খুনের দায়ে মৃত্যুদণ্ড কার্যকরের আইনের যৌক্তিকতায় কীভাবে একটি মৃত্যুদণ্ড হত্যায় পরিণত হয় তা দেখানো হয়েছে। চলচ্চিত্রটির সঙ্গীত পরিচালনা করেছেন বিগনিউ প্রেইসনার। চিত্রগ্রহণ করেন স্লাভমির ইদজিয়াক এবং সম্পাদনা করেন ইভা স্মাল। চলচ্চিত্রটি ১৯৮৮-এর কান চলচ্চিত্র উৎসবে জুরি পুরস্কার ও এফআইপিআরইএসসিআই পুরস্কার এবং ইউরোপিয় চলচ্চিত্র পুরস্কার অনুষ্ঠানে শ্রেষ্ঠ চলচ্চিত্রের পুরস্কার লাভ করে। পাশাপাশি পোলিশ চলচ্চিত্র উৎসব এবং রবার্ট চলচ্চিত্র উৎসবসহ আরও কয়েকটি অনুষ্ঠানে চলচ্চিত্রটি উল্লেখযোগ্য পুরস্কার জেতে।